### Beslutninger:

Forslaget blev på byrådsmødet den 8. juni 2022 henvist til Magistraten med henblik på at indgå i budgetdrøftelserne for 2023.

###

Budgetforslag fra DF

Hvad vil vi gerne opnå? Hvorfor stilles forslaget?

I 2017 vedtog Århus Byråd en ambition om, at der frem mod 2025 skulle plantes 10.000 nye bytræer i Århus. Her i 2022 er der kun blevet plantet 3.000 nye bytræer, og ambitionen er derfor langt fra at blive nået, mens 2025 nærmer sig med hastige skridt.

Ifølge Teknik og Miljø er der ikke afsat tilstrækkeligt med ressourcer til at efterleve byrådets ambition. Dansk Folkeparti foreslår derfor med dette budgetforslag, at ambitionen om de 10.000 nye bytræer kommer tilbage på sporet. Herudover vurderes det, om årstallet skal justeres, og om måltallet på 10.000 træer bør hæves.

Dansk Folkeparti foreslår herudover, at ambitionen udvides på følgende måde:

1) Fokus øges på at plante nye bytræer der, hvor århusianerne ønsker og foreslår det. Muligheden for at ønske et træ udvides derfor, og kommunikationen herom intensiveres i samarbejde med fællesråd, grundejerforeninger og andre relevante aktører

2) Virksomheder i kommunen skal mere på banen, og der etableres et ambitiøst samarbejde, som giver mulighed for, at en eller flere virksomheder kan bidrage til finansiering af plantning af bytræer på vejen, hvor virksomheden ligger eller i nabolaget. Virksomhederne kan bruge det i deres markedsføring og Århus Kommune offentliggør en oversigt over virksomheder, som bidrager til at nå ambitionen.

3) Ved anlægsprojekter i det offentlige rum tænkes træplantninger ind, da det er meget billigere at plante træer, når de er indtænkt fra starten. Eksempelvis bør der afsættes særskilte midler til vejtræer, når nye infrastrukturprojekter budgetteres og planlægges, som en fast del af arbejdet.

Udover bidraget fra virksomhederne kan finansering findes i allerede afsatte puljer til grønne tiltag eller ved omprioritering fra anlægsprojekter, som bliver aflyst eller udskudt på grund af stigende priser.

[adresse] plantes i byzoner i hele Århus Kommune og vil være med til at give Århus et grønnere og smukkere udtryk, ligesom træerne vil skabe mere levende og sunde byrum. Flere træer vil herudover give styrkede vilkår for dyre- og planteliv, ligesom det bidrager til absorbering af CO2 såvel som regnvand.